b'\n_START_ARTICLE_\nTauno Viktor Viljanen\n_START_PARAGRAPH_\nTauno Viktor (T. V.) Viljanen (6. syyskuuta 1901 Helsinki \xe2\x80\x93 17. huhtikuuta 1973) oli yleisesikunnan p\xc3\xa4\xc3\xa4llikk\xc3\xb6, arvoltaan kenraaliluutnantti vuodesta 1956._NEWLINE_Viljanen valmistui 2. reserviupseerikurssilta 1921, Kadettikoulusta vuonna 1925 ja Sotakorkeakoulusta 1927. H\xc3\xa4n palveli Suomen Valkoisessa Kaartissa 1922-1927. H\xc3\xa4n opetti Taistelukoulussa vuosina 1927-1930. Viljanen ty\xc3\xb6skenteli yleisesikunnassa toimistoupseerina 1930-1936. Komppanianp\xc3\xa4\xc3\xa4llikk\xc3\xb6n\xc3\xa4 h\xc3\xa4n oli J\xc3\xa4\xc3\xa4k\xc3\xa4ripataljoona 3:ssa 1937-1938. H\xc3\xa4n toimi puolustusministeri\xc3\xb6ss\xc3\xa4 koulutusosastolla toimistoesiupseerina vuosina 1938-1939._NEWLINE_Viljanen toimi talvisodassa Kannaksen armeijan esikunnassa toimistoesiupseerina ja my\xc3\xb6hemmin I armeijakunnan esikuntap\xc3\xa4\xc3\xa4llikk\xc3\xb6n\xc3\xa4. H\xc3\xa4n toimi jatkosodassa vuosina 1941\xe2\x80\x931942 p\xc3\xa4\xc3\xa4majan operatiivisessa osastossa Maavoimatoimiston p\xc3\xa4\xc3\xa4llikk\xc3\xb6n\xc3\xa4. 12.12.1942 alkaen Viljanen komensi jalkav\xc3\xa4kirykmentti 16:a ja 16.11.1943 alkaen jalkav\xc3\xa4kirykmentti 1:\xc3\xa4. Aunuksen ryhm\xc3\xa4n operatiivisen osaston p\xc3\xa4\xc3\xa4llikk\xc3\xb6n\xc3\xa4 h\xc3\xa4n toimi 1944. My\xc3\xb6hemmin vuonna 1944 h\xc3\xa4n oli III armeijakunnan esikuntap\xc3\xa4\xc3\xa4llikk\xc3\xb6n\xc3\xa4._NEWLINE_Sodan j\xc3\xa4lkeen Viljanen oli p\xc3\xa4\xc3\xa4esikunnan sotahistoriallisen toimiston p\xc3\xa4\xc3\xa4llikk\xc3\xb6 vuosina 1944\xe2\x80\x931946, jalkav\xc3\xa4kirykmentti 9:n komentaja 1947\xe2\x80\x931948, Reserviupseerikoulun johtaja 1948\xe2\x80\x931952, p\xc3\xa4\xc3\xa4esikunnan operatiivisen osaston p\xc3\xa4\xc3\xa4llikk\xc3\xb6 1952\xe2\x80\x931954 ja yleisesikunnan p\xc3\xa4\xc3\xa4llikk\xc3\xb6 1956\xe2\x80\x931961. H\xc3\xa4n loi sotien j\xc3\xa4lkeen uudelleen aloitetulle reserviupseerikoulutukselle perusteet ja muodot._NEWLINE_Ylennykset: reserviv\xc3\xa4nrikki 1921, v\xc3\xa4nrikki 1923, luutnantti 1925, kapteeni 1929, majuri 1939, everstiluutnantti 1941, eversti 19.11.1944, kenraalimajuri 26.1.1954, kenraaliluutnantti 8.2.1956.'